Vrou takel mans tydens rooftogŉ Vrou van die Oos-Kaap het ŉ verdagte getakel toe hy en ŉ medepligtige verlede week haar winkel wou beroof. Die Dispatch Online het Maandag berig dat twee mans, in swart geklee, Donderdag die vrou se winkel in Mqanduli betree het. Die vrou, Nolungile Wiwi, was besig om ŉ klant te help. “Die mans het baie netjies gelyk. Een het R20 uitgehaal en vir sigarette gevra. Hy het toe egter ŉ vuurwapen uitgepluk en wou ons beroof,” het Wiwi gesê. Sy sê sy het uit skok op die man gespring en met hom begin stoei. ŉ Skoot het in die worsteling afgegaan en haar man, Tefayo, in die bolyf getref. Wiwi het om hulp geroep en die verdagtes het rustig uit die winkel gestap sonder om enigiets te buit. Haar man is na ŉ hospitaal geneem vir behandeling. Die polisie ondersoek die voorval – Sapa